হাসপাতালে এক কিশোরীকে শ্লীলতাহানির অভিযোগ!

দক্ষিণ ২৪ পরগনা: ফের খবরের শিরোনামে নাবালিকাকে শ্লীলতাহানির অভিযোগ! তাও আবার হাসপাতালের ভিতর। ঘটনাটি ঘটেছে হাড়োয়া গ্রামীণ হাসপাতালে। ওই হাসপাতালেই ভর্তি ছিলেন সেই নাবালিকা। আর সেখানেই রক্তচাপ মাপার নাম করে কিশোরীকে শ্লীলতাহানির অভিযোগ ওঠে হাসপাতালের এক কর্মীর বিরুদ্ধে। ইতিমধ্যেই ঘটনার জেরে উত্তপ্ত পরিস্থিতির সৃষ্টি হয়েছে এলাকা জুড়ে। অভিযুক্ত স্বাস্থ্য কর্মীর শাস্তির দাবিতে রাস্তায় আগুন জ্বালিয়ে চলছে বিক্ষোভ। বিক্ষোভে সামিল স্থানীয় বাসিন্দারা। অভিযুক্তকে ইতিমধ্যেই গ্রেফতার করা হয়েছে।

জানা যাচ্ছে, শারীরিক অসুস্থতা নিয়ে ওই নাবালিকা গতকাল অর্থাৎ বৃহস্পতিবার দক্ষিণ ২৪ পরগনার হাড়োয়া গ্রামীণ হাসপাতালে ভর্তি হয়। আর আজ শুক্রবার ভোরবেলায় তার রক্তচাপ মাপতে গিয়েছিল হাসপাতালের কর্মী। কিন্তু কিছুক্ষণ পর আবারও সেই কর্মী ওই কিশোরীর কাছে যান। এবং ফের রক্তচাপ মাপা হবে বলে অন্য ঘরে নিয়ে গিয়ে শ্লীলতাহানির চেষ্টা করেন।

আরও পড়ুন: দক্ষিণবঙ্গে বাড়ছে গরম, উত্তরে বজ্রবিদ্যুৎ সহ বৃষ্টি

জানা যাচ্ছে, সেই নাবালিকা নিজেকে বাঁচানোর জন্য অভিযুক্তকে ধাক্কা মেরে পালিয়ে আসার চেষ্টা করলেও তাকে বলপ্রয়োগ করে ঘরের মধ্যে আটকে দেয় সেই কিশোরীকে। তারপরেই কিশোরী কোনক্রমে নিজেকে সেখান থেকে বাঁচিয়ে বেড়িয়ে তার মায়ের কাছে ওই স্বাস্থ্যকর্মীর কথা বলেন।

তারপরেই, ওই কিশোরীর পরিবারের লোকজন হাসপাতালে বিক্ষোভ দেখাতে শুরু করেন।

অভিযোগ দায়েরের পরেও হাসপাতাল কর্তৃপক্ষের তরফ থেকে বিষয়টি গুরুত্ব না দেওয়ার অভিযোগ ওঠে। আর তারপরেই পরিবারের লোকজন ও স্থানীয় বাসিন্দারা হাসপাতালের সামনের রাস্তায় আগুন জ্বালিয়ে বিক্ষোভ দেখাতে শুরু করেন। ইতিমধ্যেই ঘটনার খবর পেয়ে ঘটনাস্থলে উপস্থিত হয়েছে বিশাল পুলিশ বাহিনী। পুলিশের তরফ থেকে অভিযুক্ত স্বাস্থ্যকর্মীকে গ্রেফতার করা হয়েছে।

দেখুন অন্য খবর